**Feljegyzés**

**az alapképzési és az osztatlan tanárszakokra vonatkozó**

**hallgatói elégedettségmérés eredményeinek értékeléséről**

**és a meghozott intézkedésekről**

**Nyelv- és Irodalomtudományi Intézet**

**2022.**

**Magyar osztatlan tanári szak**

A Nyíregyházi Egyetem magyar szakos hallgatóival 2022 júniusában végeztettük el az aktuális hallgatói elégedettségmérési kérdőív kitöltését. Az íveket ebben az évben 7 nappali képzésben részt vevő hallgató töltötte ki, ami a teljes hallgatói létszám 13%-át jelenti. Ez az arány sajnos megfelel az utóbbi évek tendenciájának, ugyanis 2021-ben 6 (10%), 2019-ben 9 fő (14,51%) vett részt a felmérésben. A kitöltők száma arányos a hallgatói létszám alakulásával. Sajnos továbbra sem sikerült teljesíteni az előző felmérésben kitűzött célt, azaz a teljes hallgatói kör bevonását a kitöltésbe, amiben továbbra sem vettek részt a levelezős, osztatlan és mesterszakos hallgatók. Továbbra is javasoljuk, hogy 2023-ban hasznos lenne kötelezővé tenni a kérdőív kitöltését minden hallgató számára, mert így általánosabb képet és visszajelzést kapnánk az intézeti tanszékek munkájával kapcsolatban.

A kérdőív első két kérdésében a hallgatóktól az oktatás színvonalára voltunk kíváncsiak. A pedagógiai-pszichológiai tárgyak oktatásának színvonalát 2 fő ítélte magas (28,57 %), 3 megfelelő (42,86%), 2 fő (28,57 %) pedig erősen hullámzó színvonalúnak. A 2020-as felmérés eredményeivel összevetve stagnáló tendenciáról beszélhetünk, sajnos nem sikerült növekedést elérni, de romlás sem tapasztalható. A szaktárgyakat érintő oktatással kapcsolatos kérdésre adott válaszok eredményei ellentmondásosak, 3 fő tartja magas (42,86%), 1 fő megfelelő (14,29%) és 3 fő (42,86%) hullámzó színvonalúnak az oktatást. Az ilyen jellegű adatok – kis számú kitöltő esetén – nehézzé teszik az értékelést.

A hallgatók önértékelését is szolgálja a 3-as kérdés, ami az oktatás révén fejlesztett képességeikre kérdez rá. A hallgatók egyszerre 3 képességet jelölhettek meg. A legmagasabb értékeket a lexikális tudás (71,43%) kapta, ezt a gondolkodás és az önálló tanulás követi egyaránt 57,14%-kal. A megszerzett tudás alkalmazása 42,86%-ot, a kommunikáció, a kreativitás, önkifejezés és vitakészség 28,57%-ot, míg a legalacsonyabb pontszámot a korábbiakhoz hasonlóan a csapatmunka és az innováció kapta (14,29%). Az értékek a tavalyi felméréssel összehasonlítva hasonló arányokat mutatnak, nagyobb hangsúlyt kell fektetnünk az oktatás során a folyamatosan alacsony értékeket kapó készségek fejlesztésére.

Az oktatók szakmai felkészültségére vonatkozó 4-5. kérdésekre adott válaszokból kiderül, hogy a hallgatók pozitívan ítélik meg a tanárok felkészültségét. A pedagógiai-pszichológiai tárgyak esetében az oktatók felkészültségét a megkérdezettek 28,57%-a (2 fő) ítélte kiemelkedőnek, 57,14% (4 fő) megfelelőnek, és egy fő (14,29%) erősen változónak. A szaktantárgyak esetében ezek az értékek magasabbak, aminek a szaktárgyak nagyobb száma és változatossága lehet az oka: 57,14% (4 fő) kiemelkedőnek, 2 fő (28,57%) megfelelőnek, 1 fő (14,29%) pedig erősen változónak tartja tanárainak szakmai felkészültségét.

A tantárgyi követelményrendszerre vonatkozó kérdésekre (6-7.) adott válaszok szerint a pedagógiai-pszichológiai tárgyak követelményei reálisak és arányosak a közvetített tananyaggal (3 fő, 42,86%), ugyancsak 3 fő szerint magasak a követelmények, s nehezen teljesíthetők, egy hallgató szerint viszont magasak, de teljesíthetők (14,29%). A szaktantárgyak esetében a hallgatók közül ketten-ketten ítélték meg a követelmények nehézségi szintjét magasnak, de teljesíthetőnek (28,57%), valamint magasnak, de nagyon nehezen teljesíthetőnek (28,57%), három hallgató szerint pedig reálisak és arányosak a közvetített tananyaggal (42,86%).

Az oktatók és hallgatók viszonyára vonatkozó kérdések (8-9.) a szaktantárgyak (5,14) és a pedagógiai-pszichológiai tárgyak esetében (4,29 és 4,14) is magas pontszámot kaptak, ami azt bizonyítja, hogy a hallgatók és oktatók folyamatosan jó, kölcsönös tiszteleten és megbecsülésen alapuló kapcsolatban vannak egymással, ugyanakkor az előző évi (2021) felméréssel összevetve az értékek a pedagógiai-pszichológiai tárgyak esetében fél pontos csökkenést mutatnak, míg a szaktárgyak esetében 0,3 tizedes növekedést mutatnak.

Az egyetem infrastrukturális feltételeivel kapcsolatos kérdésre (10.) adott válaszok alapján a hallgatók továbbra is közepesnek ítélik meg az intézmény helyzetét. Nagyon jónak ítélték a laborok és műhelyek, műtermek felszereltségét, ami a legmagasabb értékelést kapta (6 pont), gyakorlótermek 4,5, a könyvtári szolgáltatások 4,33 pontot kaptak. A hallgatók kiemelkedőnek tartják az akadálymentesítés minőségét (5,5). Szintén jó, 3,8-es pontszámot kapott a jegyzetellátottság, 3,5-re értékelték az oktatástechnikát, 3,2-t a tantermek felszereltsége. Elégedetlenek viszont a számítógépes ellátottsággal (3) és a gépek elérhetőségével (2,6), s az egyik legalacsonyabb pontszámot az előző évekhez hasonlóan az internet-elérhetőség kapta (2,83).

A kérdőív 11. kérdése a Tanulmányi és Felvételi Csoport működésével kapcsolatos hallgatói értékelésekre keres választ. A hallgatóktól sajnos rendszeresen kapunk negatív visszajelzéseket a TFCs munkájáról, amit az értékelés alátámaszt, de a felmérés eredményeinek az értékelése továbbra is a Csoport munkatársainak a feladata. Az intézet oktatói minden esetben törekszenek a hallgatók objektív tájékoztatására az aktuális kérdésekben.

A pedagógia-pszichológia tárgyak oktatása a Bessenyei György Tanárképző Központ hatásköre, a központ működésére vonatkozó kérdésre (12.) adott válaszok értékelése szintén nem tartozik a feladataink közé.

Az értékelést kitöltő hallgatók közül mindenki válaszolt az iskolai tanítási gyakorlattal kapcsolatos kérdésre (13.). Ugyanakkor 2 hallgatónak még nincsenek ezirányú tapasztalatai. Sajnos jól szervezettnek és átgondoltnak senki nem értékelte a gyakorlatot. Kevéssé illeszkedik a képzési programhoz a gyakorlat 2 hallgató szerint (28,57%), kisebb nehézségekkel 3 fő találkozott a gyakorlat során (42,86%).

A szakvezetővel való együttműködésre vonatkozó kérdésre (14.) ketten adtak pozitív választ (28,57%, kollegiális), egy-egy hallgató pedig direkt irányítónak és nemtörődömnek minősítette az oktatót (14,29%), hárman nem válaszoltak. Három hallgatónak még nincs tapasztalata a szakvezetővel való együttműködésről (42,86%), holott csak két hallgató jelezte, hogy nem volt iskolai gyakorlaton.

A szakmai gyakorlatot vezető mentorral kapcsolatos kérdésekre (15-16.) a fentieket figyelembe véve részben értelmezhetetlen válaszok érkeztek: ketten válaszoltak úgy, hogy a mentor által vezetett gyakorlat jól szervezett, átgondolt (28,57%), a vele való kapcsolat pedig kollegiális volt (28,57%). 2 hallgatónak nincs iskolai gyakorlatról tapasztalata, a mentorral való együttműködés kapcsán viszont öten (71,43%) jelezték, hogy nincs ilyen tapasztalatuk.

Pozitív változás az előző évhez képest, hogy a hallgatók 85,71%-a (6 fő) szeretne a nálunk szerzett szakképzettséggel tanárként elhelyezkedni, s mindössze egy fő (14,29%) adott erre a kérdésre nemleges választ.

A pontozásos értékelés mellett a hallgatók megjegyzéseket és javaslatokat is fűztek a tanszékek oktatóinak a munkájához, valamint a magyar szakos tárgyak tartalmához és követelményrendszeréhez. Ezekben több gyakorlati, az iskolai gyakorlatra felkészítő tanóra tartását javasolják, ami az új rendszerű osztatlan tanárképzésben a mintatantervek összeállításában is fő szempont volt. Szívesen vennének részt több kiránduláson, egyetemen és iskolán kívüli szakmai gyakorlaton, gyűjtőkörúton stb. Amennyiben az intézmény anyagi lehetőségei ezt megengedik, a következő évben javasolt ilyen utak szervezése.

**Angol nyelv és kultúra tanára osztatlan tanárképzési szak**

Az anglisztika szakon a kitöltők aránya 2022-ben nem érte el a kívánt mértéket.

Az alábbiakban a 2022. tavaszi mérés eredményeit tanárszakon a két évvel korábbiakkal vetjük egybe, ugyanis 2021-ben a kitöltők száma olyan alacsony volt, hogy nem adott reprezentatív eredményt.

1) 2022-ben a **válaszadók részaránya** enyhén nőtt a 2020-as kitöltéshez képest, 12.82%-ról 13%-ra, ugyanakkor a számuk változatlan maradt, 10 fő. Jobban fel kell hívni a hallgatók figyelmét arra, hogy fontos az elégedettségmérő kérdőívek kitöltése.

2) Azok száma, akik magas színvonalúnak tartják az oktatást a tanárszakon a **pedagógiai-pszichológiai tárgyak** tekintetében, 20%-al *nőtt*, 2020-hoz képest (30-ról 50%-ra), ez örvendetes. Ha a magas és megfelelő színvonalúak számát összeadjuk, (korábban 70%, 2022-ben 80%,), akkor is pozitív változás mutatható ki. Nőtt azok száma, akik hullámzónak tartják az oktatás színvonalát (20-ról 30%). Összességében nincs szignifikáns változás. A 70-80%-os elégedettség reális és megfelelő, noha kívánatos lenne a „változó” színvonalat továbbra csökkenteni.

3) Azok száma, akik az oktatók szakmai felkészültségét kiemelkedőnek tartják **pedagógiai-pszichológiai tárgyak** tekintetében: *szignifikánsan nőtt* (40%-ról 70%-ra). Ha azonban a kiemelkedőt és a megfelelőt összeadjuk, akkor ugyanazt az eredményt kapjuk mindkét összehasonlított évben (90%). Az erősen változó felkészültségűnek ítélt arány nem változott (10%).

4) **Szaktárgyak** tekintetében a magas színvonalú oktatás részaránya *nőtt* (20-ról 30%), a megfelelő oktatás színvonala szignifikánsan nőtt (30-ról 60%-ra), az erősen hullámzó jelleg szignifikánsan csökkent (50%-ről 2020-ban 10%-re 2022-ben). *Ez a változás nagyon pozitív***.**

5) A **szaktárgyak** tekintetében a kiemelkedő és változó felkészültségűnek megítélt oktatók értékelése *javult*, ezen belül is a *„kiemelkedő” arányszám szignifikánsan nőtt: 20%-ról 50%-ra.*

6) Arra a kérdésre, hogy mely **képességeit fejlesztették** leginkább a szakon folyatatott tanulmányai, az alábbi válaszok születtek (a növekedés zöld, a csökkenés piros színnel jelezve):

|  |  |  |
| --- | --- | --- |
| 3. Megítélése szerint Önnek mely képességeit fejlesztették eddig leginkább a szakon folytatott tanulmányai? Kérem, jelölje meg a három legjellemzőbbet. | 2022 | 2020 |
| gondolkodás | 20 % | 50% |
| lexikális tudás | 70 % | 70% |
| önálló tanulás | 50 % | 70% |
| a megszerzett tudás alkalmazása | 50 % | 30% |
| kreativitás | 10 % | 20% |
| innováció | 20 % | 20% |
| csapatmunka | 10 % | 20% |
| kommunikáció | 50 % | 50% |
| önkifejezés | 30 % | 20% |
| vitakészség | 10 % | 20% |
| tolerancia | 30 % | 10% |

A szak jellegéből fakadóan a lexikális tudás gyarapítását a legfontosabbnak értékelik a hallgatók. Hasonlóan magas részarányt kapott és nincs változás a *kommunikáció* értékelésében. Örvendetes, hogy *nőtt a megszerzett tudás alkalmazásának részaránya* (30-ról 50%-ra), hasonlóan enyhe emelkedés látható az önkifejezés értékelésénél, jelentősebb emelkedés a tolerancia készségének fejlesztésében. Szignifikánsan csökkent azonban a gondolkodás fejlesztésének az értékelése.

7) Az **oktatók-hallgatók viszonya** gyakorlatilag változatlan, mind pedagógia-pszichológiai tárgyak, mind szaktárgyak tekintetében: kölcsönös tisztelet, segítségnyújtás, empátia jellemzi a hallgatók szerint. Intézkedésre nincs szükség.

8) Az **infrastruktúrával** kapcsolatos elégedettség *enyhén nőtt* a laborok, a könyvtári szolgáltatások és az akadálymentesítés vonatkozásában, de jelentős elmozdulást nem érzékelünk 2020-hoz képest. A tantermek felszereltségének és az internet-elérésnek az érékelése is viszont csak 4.5, illetve 4.56 pontot ért el a 6-ból, ami kb. 75%-os arányt jelez. Szorgalmaznunk kell új eszközök, pl. projektorok beszerzését, valamint az intézményi Wi-Fi hálózat fejlesztését.

9) A **Tanulmányi és Felvételi Csoport, valamint a BGYTK** működésének megítélésében enyhe javulás tapasztalható, ugyanakkor aggodalomra ad okot, hogy a TFCS értékelésekor az ügyintézés gyorsasága és pontossága nem éri el a 4 pontot (a 6-ból), korábban pedig a 3 pontot sem érte el.

10) A **szakvezetők által koordinált munkát** 10%-al gyengébbnek értékelték a válaszadók 2022-ben. Ugyanakkor a válaszadók felének (5 fő) nincs ez irányú tapasztalata. A következő kérdésnél (a szakvezetővel való együttműködés) már 70% válaszolta ezt, míg a mentor által vezetett összefüggő szakmai gyakorlatnál ismét 50%, a mentorral való együttműködésnél pedig 90%. Valószínű, hogy az inkonzisztens válaszok oka az, hogy a hallgatók még nem kerültek ki tanítási gyakorlatra, így nem tudták értelmezni a szakvezető és a mentor fogalmát. Ezek a válaszok nem tekinthetők validnak.

11) Örvendetes, hogy a válaszadók 90%-a **tanár** szeretne lenni a szakképzettség megszerzése után.

12) **Reflexiók szöveges javaslatokra**: „Több tanítási gyakorlat, kevesebb tölteléktantárgy.” Nem tudjuk értelmezni a „tölteléktárgy” fogalmát. Szerintünk nincs ilyen. Sőt, több tárgyra lenne szükség. A tanítási gyakorlatra szánt idő pedig jelentősen megnőtt. Az alsóbb éves válaszadó valószínűleg már korábban is igényelné a tanítási gyakorlatot, ez a 2022-ben bevezetett új tanárképzéssel megvalósul, amikor a hallgatók már első félévben járnak ki iskolákba hospitálni.

Nyíregyháza, 2022. 10. 11.

Dr. habil. Minya Károly Dr. Tukacs Tamás

intézetigazgató minőségirányítási felelős